Hoftolk vas vir bedrogArgieffoto. ŉ Tolk van die departement van justisie wat by die Galeshewe-hof gewerk het, is in hegtenis geneem op aanklag van korrupsie en dwarsboming van die gereg. Kapt. Philani Nkwalase, woordvoerder van die Valke, het gesê McAnderson Doctor het Donderdag in die Kimberley-landdroshof verskyn. “Hy is Woensdag in hegtenis geneem. Ons probeer nog sy ouderdom vasstel aangesien hy talle dokumente met verskillende datums op besit,” het Nkwalase gesê. McAnderson het glo ’n omkooptransaksie tussen ŉ beampte van binnelandse sake en ŉ onwettige buitelander gefasiliteer. Die buitelander is in hegtenis geneem aangesien hy nie die nodige asieldokumente het nie. Volgens Nkwalase dui voorlopige ondersoeke daarop dat die tolk glo die beampte genader het en hom probeer oortuig het om geld te aanvaar om nie dokumente rakende die buitelander aan die hof te oorhandig nie. Die beampte het die beweerde voorval by die departement se bestuur aangemeld waarna die Valke van die voorval verwittig is en met ‘n ondersoek begin het. Die saak is tot 30 Junie uitgestel wanneer die verdagte na verwagting om borgtog sal aansoek doen. Die verdagte bly in aanhouding tot dan. Nkwalase meen meer inhegtenisnemings sal binnekort volg.